અરવલ્લીની ગિરિમાળાઓ વચ્ચેથી સૂર્યનારાયણે ધીરેક રહીને ડોકિયું કાઢ્યું છે. એવે ટાણે માંડ દોઢ વીઘાના ખેતરને શેઢે ઊભેલા ગાર-માટીના ખોરડા પાસે મહુડા, બોરડી અને આંબલીનાં ઝાડ નીચે બાંધેલાં પાડાં, લવારાં પોતાની માવડીને ધાવવા અધીરાં બન્યાં છે. સામે તેમની માતાઓ પણ હોંકારા દઈ રહી છે. સામસામેના આ સંકેતો પારખીને ખોરડાનું બારણું ખોલી ૨૨ વર્ષનો એક આદિવાસી યુવાન બહાર નીકળે છે અને પાડાં-લવારાંને તેમની માતાઓ પાસે મૂકીને શાંત કર્યા બાદ ઓસરીની ખીંટીએ ટિંગાડેલી એક થેલી ખભે ભરાવીને ઘઉં-મકાઈનાં લીલાંછમ ખેતરો વચ્ચેની ઝાકળભીની પગદંડી પર ચાલી નીકળે છે.